ក្រុមហ៊ុន​រុករក​ប្រេង​អាមេរិក​ Chevron លក់​ភាគហ៊ុន​ប្រេង​ក្នុង​សមុទ្រ​កម្ពុជា​
​​​​​​​​​ក្រុមហ៊ុន Chevron ទទួល​បាន​សិទ្ធិ​រុករក​និង​ធ្វើ​អាជីវកម្ម​ប្រេង​ក្នុង​ដែន​សមុទ្រ​កម្ពុជា​ក្នុង​ប្លុក A ដែល​មាន​ទំហំ​៤.៧០៩​គីឡូម៉ែត្រ​ក្រឡា។
ភ្នំពេញ — មន្ត្រីជាន់ខ្ពស់រដ្ឋាភិបាលបានឲ្យដឹងថា ក្រុមហ៊ុន Chevron Global Energy Inc. របស់សហរដ្ឋអាមេរិកដែលទទួលសិទ្ធិរុករកប្រេងក្នុងដែនសមុទ្រកម្ពុជាកំពុងរៀបចំបែបបទផ្ទេរភាគហ៊ុនរបស់ខ្លួនទៅឲ្យក្រុមហ៊ុនអាជីវកម្មប្រេង KrisEnergy Ltd. របស់ប្រទេសសិង្ហបុរីនិងដើម្បីស្នើសុំការយល់ព្រមពីរដ្ឋាភិបាលកម្ពុជា។ បើតាមគម្រោង ក្រុមហ៊ុនទាំងពីរនឹងដាក់សំណើសុំការឯកភាពនេះទៅកាន់ក្រសួងរ៉ែនិងថាមពលនៅថ្ងៃព្រហស្បតិ៍នេះ។ ក្រុមហ៊ុន Chevron និងក្រុមហ៊ុន KrisEnergy គឺជាដៃគូភាគហ៊ុនសំខាន់ពីរក្នុងចំណោមដៃគូភាគហ៊ុនចំនួនបួនក្នុងការរុករកនិងធ្វើអាជីវកម្មប្រេងក្នុងប្លុកA ក្នុងដែនសមុទ្រកម្ពុជា។ កាលពីថ្ងៃច័ន្ទទី១១ខែសីហា ក្រុមហ៊ុន Chevron បានសម្រេចលក់ភាគហ៊ុនរបស់ខ្លួនមួយផ្នែកដល់ក្រុមហ៊ុន KrisEnergy ដែលមានទឹកប្រាក់សរុបចំនួន៦៥លានដុល្លារអាមេរិក។ លោក ម៉េង សាក់ធារ៉ា រដ្ឋលេខាធិការក្រសួងរ៉ែនិងថាមពលបានឲ្យដឹងថា ក្រុមហ៊ុន Chevron និងក្រុមហ៊ុន KrisEnergy កំពុងរៀបចំសំណើសុំការឯកភាពពីរាជរដ្ឋាភិបាលកម្ពុជាចំពោះការផ្ទេរភាគហ៊ុន។ «គាត់កំពុងរៀបចំសំណុំបែបបទដើម្បីស្នើសុំការឯកភាពពីរដ្ឋាភិបាលអំពីបញ្ហានេះ។ រដ្ឋាភិបាលកំពុងពិនិត្យអំពីបញ្ហានេះដែរ។ យើងត្រូវការឲ្យអ្នកច្បាប់និងអ្នកសេដ្ឋកិច្ចយើងមើលថា តើការដែលផ្ទេរនិងលក់ដូរភាគហ៊ុនទៅក្រុមហ៊ុន KrisEnergyនេះអាចនឹងមានផលប៉ះពាល់អ្វីខ្លះដល់ផលប្រយោជន៍របស់ជាតិក្នុងការគ្រប់គ្រងនិងការប្រមូលផលពីសកម្មភាពរុករកនិងគម្រោងអាជីវកម្មធនធានប្រេង។» ជាគោលការណ៍ ការផ្ទេរភាគហ៊ុនឬលក់ភាគហ៊ុនក្នុងរង្វង់ក្រុមហ៊ុនដៃគូគឺជាកិច្ចការផ្ទៃក្នុងរបស់ក្រុមហ៊ុន។ ប៉ុន្តែលោក ម៉េង សាក់ធារ៉ា ពន្យល់ថា ក្រុមហ៊ុនChevronនិងក្រុមហ៊ុនKrisEnergyត្រូវបំពេញបែបបទជាការជូនដំណឹងដល់រដ្ឋាភិបាល។ ក្រុមហ៊ុន Chevron ទទួលបានសិទ្ធិរុករកនិងធ្វើអាជីវកម្មប្រេងក្នុងដែនសមុទ្រកម្ពុជាក្នុងប្លុក A ដែលមានទំហំ៤.៧០៩គីឡូម៉ែត្រក្រឡា។ ក្រុមហ៊ុននេះធ្លាប់បានប្រកាសថា ខ្លួននឹងបូមប្រេងជាលើកដំបូងនៅឆ្នាំ២០១៦។ លោក រីឆាត ឡរ៉ិន (Richard Lorentz) នាយកផ្នែកអភិវឌ្ឍន៍ពាណិជ្ជកម្មរបស់ក្រុមហ៊ុន KrisEnergy បាននិយាយនៅក្នុងសេចក្តីថ្លែងការណ៍កាលពីថ្ងៃច័ន្ទថា បន្ទាប់ពីទិញភាគហ៊ុនរបស់ក្រុមហ៊ុន Chevron នេះក្រុមហ៊ុន KrisEnergy នឹងមានលទ្ធភាពគិតគូពីផែនការ «សម្រាប់ការផលិតប្រេងជាលើកដំបូងឲ្យបានឆាប់រហ័ស។» ក្រុមហ៊ុនរបស់ប្រទេសសិង្ហបុរីនេះរំពឹងថា នឹងអាចបូមប្រេងបានចំនួន១ម៉ឺនធុងបារ៉ែលក្នុងមួយថ្ងៃក្នុងប្លុកA នេះ។ នៅមិនទាន់មានសេចក្តីថ្លែងការណ៍ណាមួយពីក្រុមហ៊ុន Chevron នៅឡើយទេ៕